PRIČA JEDNE JABUKE

Ja sam jabuka ili jabolka, ovisno o tome u kojemu kraju živite. Nije važno kako me zovete. Važno je da me dobro upoznate. Vjerujem, ako me dobro upoznate, uvijek ćete me poželjeti.

Stablo na kojemu rastem može narasti i do dvanaest metara visine. Krošnja mi je razgranata, listići jajoliki. Cvatem u svibnju, imam svjetloružičaste cvjetove iz kojih  kasnije nastaje plod.

Moj je dom voćnjak, iako mogu rasti i uz kuću i u vrtu. Ljudi koji se brinu o meni su voćari. Mi jabuke možemo biti ljetne, jesenske i zimske, ovisno o tome u koje vrijeme dozrijevamo. Možemo biti crvene, žute, zelene, obojene kao mramor, kisele ili slatke. Kako izgledamo i nije osobito bitno. Zar ne?

Mnogo je važnije da smo ukusne, hranjive i zdrave. Nije da se hvalim, ali znate li da smo mi jedino voće koje ima svoj dan? Dan jabuka je 20. listopada!

Kraljicom voća nas zovu, bogate smo hranjivim sastojcima, olakšavamo probavu, čistimo zube, jačamo desni. Stara izreka kaže: *Jedna jabuka na dan tjera doktora iz kuće van!*

Najčešće me jedu sirovu. Možete me peći, pohati, kuhati, sušiti. Od mene se prave savijače, pite, kompoti, čips, žele, drhtalice, pekmez, sok, pire od jabuka, okruglice, ocat.

Znate li čime se najviše ponosim? Jako sam ponosna jer sam simbol ljubavi. Želite li nekomu izjaviti ljubav – poklonite mu lijepu crvenu jabuku.

Baš sam se raspričala. Toliko bih vam toga još mogla reći, ali još samo ovo: Za svjež dah i miran san – jedna jabuka na dan!

Nakon interpretacije i analize priče naučili smo put rasta jabuke od koštice do ploda.